જો વાત કરીએ પગરખાંની તો ફૂમતાંવાળાં પગરખાંએ પણ યુવાનોમાં આકર્ષણ ઊભું કર્યું છે. વિવિધ ડિઝાઇન અને સ્ટાઇલનાં સેન્ડલ, મોજડી અને ચંપલમાં ફૂમતાં કેન્દ્રસ્થાને જોવા મળે છે. એવી જ રીતે ફૂમતાંવાળી હેન્ડબેગ, ક્લચ, વૉલેટ અને બેકપેક યુવતીઓમાં ઇન ટ્રેન્ડ છે. જો સમગ્ર પર્સમાં ફૂમતાંની ડિઝાઇન નહીં હોય તો ક્યાંક ને ક્યાંક લટકણ તરીકે પણ ફૂમતાંનો ઉપયોગ કરવામાં આવ્યો હશે. ફૂમતાંની બીજી ખાસિયત એ છે કે તે વસ્તુને એથનિક ટચ આપે છે અને એટલે જ આર્ટિફિશિયલ જ્વેલરીમાં ફૂમતાં જોવા મળે છે. કાનની બુટ્ટીઓ, ગળાનો હાર અને હાથનાં કડાંમાં ફૂમતાં વાપરવામાં આવે છે. કલરફુલ હોવાને કારણે ફૂમતાંનો ઉપયોગ થયો હોય તેવી જ્વેલરી, હેન્ડબેગ અને પગરખાં કોઇ પણ વસ્ત્રો સાથે મેચ થઇ જાય છે. એક જ રંગના ફૂમતાં અને મિસમેચ ફૂમતાં બંને ટ્રેન્ડમાં છે.